b'\n_START_ARTICLE_\nDeputaatio\n_START_PARAGRAPH_\nDeputaatio eli l\xc3\xa4hetyst\xc3\xb6 on ryhm\xc3\xa4 henkil\xc3\xb6it\xc3\xa4, jotka on valittu puhumaan tai toimimaan valitsijoidensa nimiss\xc3\xa4 ja puolesta. Valitsijana voi toimia jokin kokous, yhdistys, kunta tai kansalaisryhm\xc3\xa4. Deputaatio voi vied\xc3\xa4 esimerkiksi tervehdyksen merkkihenkil\xc3\xb6lle tai juhlatilaisuuteen, se voi vied\xc3\xa4 adressin hallitsijalle tai edustaa valitsijoitaan jonkin seuran kokouksessa._NEWLINE_Deputaatioksi kutsuttiin my\xc3\xb6s valtiop\xc3\xa4iv\xc3\xa4valiokuntaa Ruotsin valtiop\xc3\xa4ivill\xc3\xa4 vapaudenajalla eli vuosina 1719\xe2\x80\x931772. Poikkeuksena oli salainen valiokunta, jonka eri osastot olivat deputaatioita._NEWLINE_Saksassa toimi vuoteen 1806 asti valtakunnan deputaatioksi kutsuttu valiokunta, joka kokoontui valtiop\xc3\xa4ivien v\xc3\xa4liaikoina. Saksan kaupungeissa toimi aiemmin my\xc3\xb6s pysyvi\xc3\xa4 kunnallisia deputaatioita (Verwaltungsdeputationen), jotka hoitivat eri hallinnonalojen teht\xc3\xa4vi\xc3\xa4.'